ལོ་དེའི་ཟླ་དགུ་བའི་ཚེས་ཉེར་གཉིས་ཉིན་པཎ་ཆེན་སྐུ་ཕྲེང་བཅུ་བ་བློ་བཟང་ཆོས་ཀྱི་རྒྱལ་མཚན་མཆོག་རེབ་གོང་ལྗོངས་འདིར་ཕེབས་ནས།དད་ལྡན་སེར་སྐྱ་མང་ཚོགས་རྣམས་ལ་མ་ཅིག་གྲུབ་རྒྱལ་ལུགས་ཀྱི་ཚེ་དབང་དང་།སྲད་རྒྱུད་ལུགས་ཀྱི་བླ་མའི་རྣལ་འབྱོར།ལམ་མཆོག་སྒོ་འབྱེད།རིགས་གསུམ་མགོན་པོ།ཚེ་ལྷ་རྣམ་གསུམ་སོགས་ཀྱི་བཀའ་ཆོས་གནང་བ་མ་ཟད།འདུ་ཁང་ཆེན་མོའི་ནང་དུ་དད་ལྡན་མཇལ་བ་སྟོང་ཕྲག་མང་པོ་ལ་ཕྱག་དབང་གནང་།ཁྱད་པར་དུ་རེབ་གོང་གི་མང་ཚོགས་ཡོངས་ལ་ཆོས་སྲིད་གཉིས་ཀྱི་ཐད་ནས་གསུང་བཤད་གལ་ཆེན་གནང་།དེ་ནས་བཟུང་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོ་དང་།ཨ་ལགས་རོང་བོ་ཚང་།ཁ་སོ་ཚང་།ཚོ་འདུ་གྲུབ་ཆེན་ཚང་།གདན་ས་གསུམ་གྱི་དགེ་བའི་བཤེས་གཉེན་དང་གྲྭ་པ་རྒན་གཞོན་རྣམས་ཀྱིས་ཚོགས་ཆེན་འདུ་ཁང་ཆེན་མོ་སླར་གསོ་དང་།སྐུ་གསུང་ཐུགས་རྟེན་རྙིང་བ་ལུས་ཡོད་པ་སླར་བསྡུ་དང་མེད་པ་བསྐྱར་བཞེངས་བྱེད་པའི་ལས་འགོ་བཙུགས།དད་ལྡན་མང་ཚོགས་རྣམས་ཀྱིས་རྒྱུ་ནོར་གྱི་ཞལ་འདེབས་དང་ངལ་རྩོལ་སོགས་ཀྱི་རོགས་རམ་ལ་བརྟེན་ནས་རིམ་བཞིན་ཚོགས་ཆེན་འདུ་ཁང་ཆེན་མོ་ཞིག་གསོ་དང་ནང་རྟེན་རྣམས་ལེགས་གྲུབ་བྱུང་།